ADVANC: อัพไซด์ 45% ปันผลเกือบ 10%โบรกฯฟัน 3 ปัจจัยหลักดันราคาหุ้นฟื้นตัว
โบรกฯฟัน 3 ปัจจัยหลักดันราคาหุ้นฟื้นตัว ชูอัพไซด์ 45% ปันผลเกือบ 10%
8 ม.ค. 2559

บล.ซีไอเอ็มบี (ประเทศไทย) ระบุในบทวิเคราะห์ (8 ม.ค.) ยังแนะนำ ซื้อ หุ้นบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ราคาเป้าหมาย 195 บาท โดยเชื่อว่านักลงทุนจะกลับมามองหาหุ้นที่มีอัตราเงินปันผลสูงและ downside risk ต่ำเพื่อพักเงินในยามที่ตลาดมีความผันผวนสูง
โดยราคาหุ้นที่ปรับลดลงมา 30% แรงกว่าตลาดที่ปรับลง 4.7% และกลุ่ม ICT 22.4% ในช่วง 3 สัปดาห์หลังทราบผลการประมูล 4G คลื่น 900 MHz น่าจะสะท้อนการปรับลดประมาณการและลดน้ำหนักการลงทุนหุ้นกลุ่มนี้ไปมากแล้ว ซึ่งเห็นว่าราคาหุ้นปัจจุบันที่มี upside 45% พร้อมอัตราเงินปันผล 9.8% ปีนี้และ 8% ในปีหน้าจะเป็นตัวจำกัด downside risk ให้กับราคาหุ้นของบริษัท
ขณะที่เชื่อว่าราคาหุ้นจะทยอยฟื้นตัวดีขึ้นจาก 3 ปัจจัยคือ 1) ตลาดสามารถปรับตัวเข้าสู่สมดุล หลังซึมซับข่าวร้ายไปหมดแล้ว 2) ผลกระทบจากคู่แข่งรายใหม่ที่เข้ามาในตลาดมีน้อยกว่าที่ตลาดคาดและ 3) นักลงทุนเลิกตระหนกและกลับมาพิจารณาปันผลที่ยังคงจ่ายได้สูงระดับ 7-8% ใน 2 ปีข้างหน้า 